KIRJALLINEN KYSYMYS E-3654/00 esittäjä(t): Elly Plooij-van Gorsel (ELDR) komissiolle. Julkisten ja kaupallisten radioyhtiöiden eriarvoinen asema taajuuksien jakamisen yhteydessä.



Virallinen lehti nro 187 E , 03/07/2001 s. 0024 - 0024



KIRJALLINEN KYSYMYS E-3654/00 esittäjä(t): Elly Plooij-van Gorsel (ELDR) komissiolle (23. marraskuuta 2000) Aihe: Julkisten ja kaupallisten radioyhtiöiden eriarvoinen asema taajuuksien jakamisen yhteydessä Alankomaiden televiestintälainsäädännön mukaan kaupallisille radioyhtiöille voidaan myöntää taajuuksia vasta sen jälkeen, kun on tehty päätös taajuuksien jakamisesta julkisille radioyhtiöille. Alankomaiden hallitus on teettänyt tutkimuksia (ns. zero-base-tutkimuksia) tavoitteena laajentaa kaupallisten radioyhtiöiden taajuusjakaumaa, jotta FM-taajuuksien jakamista voitaisiin tehostaa. Tutkimuksista saatujen tulosten perusteella päätettiin myöntää FM-taajuuksia yhdelle kaupalliselle yhtiölle lisää ja laajentaa lähes kaikkien taajuuspakettien kuuluvuusaluetta huomattavasti eli yli 70 prosenttia. Julkisilla radioyhtiöillä (valtakunnallisilla, alueellisilla ja paikallisilla yhtiöillä) on etusija taajuuksien jakamisen yhteydessä. Jakamisen on määrä tapahtua sovinnaisten menettelyjen avulla niin, että julkisille radioyhtiöille ei synny vajetta taajuuksista. Kaupallisiin radioyhtiöihin sovelletaan uuteen tekniikkaan perustuvaa menettelyä, jonka myötä taajuusjakauma laajenee huomattavasti. Voiko komissio tutkia, voiko julkisten ja kaupallisten radioyhtiöiden eriarvoinen asema taajuuksien jakamisen yhteydessä johtaa häiriöihin kaupallisten radioasemien markkinoilla? Mario Montin komission puolesta antama yhteinen vastaus kirjallisiin kysymyksiin E-3653/00, E-3654/00 ja E-3655/00 (15. helmikuuta 2001) Kuten EY:n tuomioistuin on päättänyt, julkinen televisiolähetystoiminta kuuluu EY:n perustamissopimuksen ja yleisten markkinaperiaatteiden, kuten kilpailu- ja valtiontukisääntöjen, soveltamisalaan. Julkiseen radiolähetystoimintaan voidaan soveltaa etenkin EY:n perustamissopimuksen 87 artiklan (ent. 92 artikla) 1 kohtaa, jos kaikki siinä mainitut ehdot täyttyvät. Valtiontuen voidaan kuitenkin todeta olevan sopusoinnussa EY:n perustamissopimuksen määräysten kanssa. EY:n perustamissopimuksen 86 artiklan (ent. 90 artikla) 2 kohdan mukaan valtiontukea voidaan pitää yhteismarkkinoille soveltuvana, jos se on välttämätöntä yleisiin taloudellisiin tarkoituksiin liittyvän palvelun toteuttamiseksi. Julkisen palvelun yleisradiotoiminnan merkitys on todettu Amsterdamin sopimuksen yhteydessä hyväksytyssä pöytäkirjassa julkisesta yleisradiotoiminnasta. Komission on otettava huomioon tämä tulkitseva pöytäkirja. Pöytäkirjan mukaan julkisen palvelun määritteleminen ja rahoituksen myöntäminen julkiselle palvelulle kuuluu jäsenvaltioiden toimivaltaan, kunhan rahoitus ei vaikuta yhteisön kauppa- ja kilpailuolosuhteisiin sellaisessa laajuudessa, että se olisi yleisen edun vastaista. Komissio ei pysty tässä vaiheessa ottamaan täsmällistä kantaa arvoisan parlamentin jäsenen kysymyksiin, mutta se tulee edellä esitetyn valossa aikanaan arvioimaan EY:n perustamissopimuksessa asetettujen vaatimusten vaikutukset yleisradiotoiminnan osalta. Komissio aikoo tämän vuoden aikana antaa tiedonannon, jossa se selventää kantaansa valtiontuen suhteen.